Wilde Kind sing oor reën in Namibië - Kuns En Vermaak - Republikein
Wednesday, May 12th, 08:43:37
Wilde Kind sing oor reën in Namibië
Wilde Kind se nuwe enkelsnit, "Liquid Sunshine", word op 29 April op digitale stroomplatforms vrygestel. Dit is die tweede enkelsnit op hul vollengte album wat later vanjaar die lig sal sien.
"Liquid Sunshine" gaan oor die liefde vir reën in Namibië.
"Dit beskryf die gevoel wat elke Namibiër ken: Om na buite te hardloop, te dans en te juig as die eerste druppels die droë grond tref," vertel die stigter en hart van die groep, die Namibies gebore sanger en kitaarspeler Danella Smith.
Met sy opgewekte ritme is dié lied pure geluk en het dit 'n vrolike Afrika-atmosfeer. Dit vier die lewe en die seën van reën.
Wilde Kind se lirieke en komposisies word sterk deur Danella se Namibiese erfenis beïnvloed. Die melodieë en klanke verpersoonlik 'n unieke Afrika-gees. In "Liquid Sunshine" word Danella begelei deur Terry Knight, Julian Bonitz, Maarten Benschop, Fito Rodriguez, Karl Petti en Andres Benavides.
Die groep bestaan uit lede van Namibië, Spanje, Engeland, Duitsland, Nederland, Estland, Frankryk en Ecuador. Die omslagkuns is deur die Namibiese kunstenaar Sigi Kolbe geskep en die video deur die Namibiese film­maker Robert Scott.